El Grup Fotogràfic Arse exposa la mostra ‘La dona, objectiu: La igualtat’ en el Centre Cívic
02 de març 2020

![](/media/l1yhbtkz/97-c_cartel_expo_la_mujer.jpg)

El Grup Fotogràfic Arse presentarà demà dimarts, 3 de març, a les 19 hores, la mostra fotogràfica ‘La dona, objectiu: La igualtat’, una exposició de fotografies organitzada conjuntament pel grup fotogràfic i l'Àrea d'Igualtat amb motiu dels actes al voltant del 8 de Març. L'exposició estarà en el vestíbul de la biblioteca del Centre Cívic Antic Sanatori fins al 22 de març.

**Març, un mes dedicat a la dona**

Esta exposició se suma als més de 30 actes que formen el programa del 8 de Març – Dia de la Dona que organitza i coordina l'Àrea d'Igualtat de l'Ajuntament de Sagunt i que van començar la setmana passada. Fins al moment ja han tingut lloc obres de teatre, de dansa, exposicions, xarrades i conferències.

Les activitats del 8M continuaran esta setmana amb més dansa de l'III Festival Fem(me) Dansa, el divendres en la Via del Pòrtic; dos presentacions de llibres, el dijous en el Casal Jove i el divendres en la Via del Pòrtic; una taula redona amb una exposició fotogràfica a la Casa Penya el dissabte 7 de març, així com la Jornada Festiva Feminista durant eixe mateix matí en el Casino Recreatiu del Port de Sagunt i el concert ‘Cançons de Dona i Terra’ de la cantautora Eva Gómez, a les 19 hores en el Teatre de Begoña.

El públic infantil també podrà gaudir de dos activitats del programa del 8M esta setmana. Seran els conta-contes _Caputxetes valentes_ a la biblioteca Cronista Chabret i _El cofre de la igualdad_ a la biblioteca del Centre Cívic, tots dos el divendres 6 de maig a les 18 hores.

Però l'acte més multitudinari d’este programa tindrà lloc el diumenge, 8 de març, amb la Manifestació 8 de Març, Dia de la Dona, organitzada per la Coordinadora Feminista del Camp de Morvedre, que recorrerà els carrers del Port de Sagunt. La marxa començarà en acabar el Cercle del Silenci organitzat per Morvedre Acull que tindrà lloc a partir de les 12 hores en el Passeig Marítim de Port de Sagunt. Eixe mateix dia continuarà la programació del III Festival Fem(me) Dansa, ja que sobre les 13.30 hores es representarà l'obra U d'Eva Bertomeu Compañía Danza en el Triangle Umbral.

​

*   [](http://www.facebook.com/sharer.php?u=https://aytosagunto.es/va/actualitat/el-grup-fotografic-arse-exposa-la-mostra-la-dona-objectiu-la-igualtat-en-el-centre-civic/ "Facebook")
*   [](http://twitter.com/share?url=https://aytosagunto.es/va/actualitat/el-grup-fotografic-arse-exposa-la-mostra-la-dona-objectiu-la-igualtat-en-el-centre-civic/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-grup-fotografic-arse-exposa-la-mostra-la-dona-objectiu-la-igualtat-en-el-centre-civic/ "Linked In")
*   [](mailto:?body=https://aytosagunto.es/va/actualitat/el-grup-fotografic-arse-exposa-la-mostra-la-dona-objectiu-la-igualtat-en-el-centre-civic/)